  Майя Бывальцева Каракулиноын Быдӟым Атыкай ож аръёсы фронт мышкын ужамъёслы но ож вакытысь нылпиослы синпелет усьтӥзы. Сое оже пыриськемъёслы сӥзем огъет вӧзы пуктӥзы. Со сярысь 4-тӥ коньывуонэ ивортэ Удмуртиысь Кун Кенешлэн пресс-службаез. Горд но пурысь гранитлэсь 3,5 метр ӝуждалаем синпелет вылын «За доблестный труд в Великой Отечественной войне 1941-1945 гг.» медаль суредамын Фронт мышкын ужамъёслы но ож вакытысь нылпиослы синпелет пуктыны мылкыд сётӥз 76 аресъем Нина Ощепкова. Кӧня ке ар талэсь азьло малпан лыктӥз, оже пыриськемъёслы синпелетъёс вань, нош фронт мышкын ужамъёслы, ож вакытысь нылпиослы – ӧвӧл. Собере тодӥ, сыӵе синпелет Вологда улосвылын пуктэмын, сое кылдытыны калыклэсь коньдон люказы шуыса. Соку мон малпай, нош малы соослэсь адӟон каронтэм? Нина Ощепкова, Каракулиноын улӥсьКаракулино ёросысь ветеранъёслэн кенешсылэн кивалтӥсез Ольга Меньшикова верамъя, синпелетлы коньдон быдэс ёросын бичазы. Ар но ӝыны ӵоже 100 сюрс манет пала люкаськиз, но со тырмыт вылымтэ. Синпелетэз Вормон нуналлы 75 ар тырмонлы вуттон понна коньдонэн Удмуртилэн Кун Кенешысьтыз депутат, А. А. Волков нимо «Белкамнефть» огазеяськонлэн кивалтӥсез Дмитрий Арсибеков юрттӥз. Синпелетэз Воткаын лэсьтӥзы, кылдытӥз – Алексей Терентьев. Солэн кылъёсызъя, ужзэ ожын бырем песятайзэ но фронт мышкын ужам песянайзэ буре вайыса быдэстӥз.    Тодэ вайытом, гудырикошконэ Ижысь техникая кун университетысь скверын ыбылӥськон тӥрлык кылдытӥсьлы Михаил Калашниковлы, нош куарусёнэ Пичи Пургаын Совето Союзлэн Героезлы Закир Султановлы синпелетъёс усьтӥзы. Тегъёс: Мерлык Каракулино Удмуртия синпелет БыдӟымАтыкайож тодынвозён  